b'\n_START_ARTICLE_\nDel\xc4\x8devo\n_START_SECTION_\nZemljopisne odlike\n_START_PARAGRAPH_\nGrad Del\xc4\x8devo le\xc5\xbei na padinama Planine Golak na obalama rijeke Bregalnice, 164 km isto\xc4\x8dno od glavnog grada Skopja u pravcu _NEWLINE_istoka, nedaleko od bugarske granice. Del\xc4\x8devo je najve\xc4\x87e naselje u Regiji _NEWLINE_Pijanec, kotlini od  585 km\xc2\xb2 ome\xc4\x91enoj Osogovskim planinama  _NEWLINE_sa sjevera i Male\xc5\xa1evskom planinom na jugu.  Pored grada nalazi _NEWLINE_se Turisti\xc4\x8dki Centar Golak, udaljen svega 10 km ju\xc5\xbeno od grada na visini od 1 300 m _NEWLINE_ispod vrha \xc4\x8cavka (1358 m) na Planini Golak. Ovo planinsko izleti\xc5\xa1te _NEWLINE_izgra\xc4\x91eno je 1981. godine, ima 5 apartmana, 8 hotelskih soba i restoran, sa nogometnim, ko\xc5\xa1arka\xc5\xa1kim i rukometnim terenima.\n_START_SECTION_\nPovijest\n_START_PARAGRAPH_\nDel\xc4\x8devo se prvi put spominje kao naselje u darovnici srpskog cara Stefana Du\xc5\xa1ana iz 1347. - 1350. godine u kojoj car daruje neke zemlje iz kotline Pijanec obli\xc5\xbenjem manastiru Lesnovo. Naselje je u svojoj povijesti vi\xc5\xa1e puta mijenjalo svoje ime, za Bizanta se navodno zvalo - Vasilevo (\xc5\xa1to bi prevedeno sa gr\xc4\x8dkog Basileus bilo Vladarevo mjesto). Za Otomanskog carstva naselje su njegovi turski stanovnici koji su postali apsolutna ve\xc4\x87ina prezvali u Sultania ( Sultaniye), a slavensko kr\xc5\xa1\xc4\x87ansko stanovni\xc5\xa1tvo iz okolice - Carevo Selo. U XVII st. izgra\xc4\x91ena je d\xc5\xbeamija u sredi\xc5\xa1tu mjesta, koja je i danas u odli\xc4\x8dnom stanju._NEWLINE_Zbog pove\xc4\x87anog broja kr\xc5\xa1\xc4\x87anskog stanovni\xc5\xa1tva je 1856. godine izgra\xc4\x91ena pravoslavna crkva, oko koje se uglavnom naseljavalo makedonsko stanovni\xc5\xa1tvo._NEWLINE_Nakon Rusko-turskog rata, 1877\xe2\x80\x931878, do\xc5\xa1lo je do velike promjene u strukturi stanovni\xc5\xa1tva, velik dio kr\xc5\xa1\xc4\x87anskog stanovni\xc5\xa1tva iselio se zbog pritiska lokalnih vlasti i stanovnika u novoustanovljenu Kne\xc5\xbeevinu Bugarsku u obli\xc5\xbenji \xc4\x86ustendil i okolicu, a na njihovo mjesto doselilo se izbjeglo muslimansko stanovni\xc5\xa1tvo iz Bugarske, ali i iz Bosne i Hercegovine. Oni su osnovali i novu \xc4\x8detvrt Mad\xc5\xbeirci._NEWLINE_Druga ve\xc4\x87a promjena dogodila se nakon Balkanskih ratova kada se dobar dio muslimanskog stanovni\xc5\xa1tva iselio za Tursku, a Del\xc4\x8devo u\xc5\xa1lo sastav Kraljevine Srbije i postalo sjedi\xc5\xa1te lokalne uprave. Del\xc4\x8devo je 1914. godine, pred Prvi svjetski rat bio gradi\xc4\x87 od svega 1701. stanovnika. Nakon Prvog svjetskog rata Del\xc4\x8devo je u\xc5\xa1lo u sastav kraljevine SHS, 1931. godine se broj stanovnika pove\xc4\x87ao na 3 746. Od 1935. godine po\xc4\x8delo se Del\xc4\x8devo \xc5\xa1iriti i na desnu stranu rijeke Bregalnice._NEWLINE_Nakon Drugog svjetskog rata i osnutka tada\xc5\xa1nje Federativne Republike Makedonije1950. godine u \xc4\x8dast makedonskog ( i bugarskog) nacionalnog vo\xc4\x91e i heroja Goce Del\xc4\x8deva, tada\xc5\xa1nje Carevo Selo prezvano je u Del\xc4\x8devo. Goce Del\xc4\x8dev je vi\xc5\xa1e puta boravio u Del\xc4\x8devu, jer je bio u\xc4\x8ditelj u nedalekom Novom Selu ( okolica \xc5\xa0tipa).\n_START_SECTION_\nGospodarstvo\n_START_PARAGRAPH_\nDel\xc4\x8devo je sjedi\xc5\xa1te poljoprivrednog kraja. Me\xc4\x91u prvim industrijskim pogonima bio je Monopol ( Tvornica duhana), danas radi pod imenom Del\xc4\x8devo Tabak a.d., kao dio turske grupe Socotab Yaprak T\xc3\xbct\xc3\xbcn Sanayi ve Ticaret A (SYT). U Del\xc4\x8devu djeluju male tekstilne tvornice, Frotirka a.d., Palteks a.d., MK Viteks,  i tvornica Ko\xc5\xbearnica.'